## **Aktuálne zmeny vyplývajúce z novelizácie zákona č. 61/2015 Z.z. o odbornom vzdelávaní a príprave**

**Novelizovaný zákon nadobudol účinnosť 1. septembra 2018**

Od školského roku 2015/2016 majú žiaci stredných odborných škôl na Slovensku možnosť vzdelávať sa v systéme duálneho vzdelávania, s cieľom zvýšenia ich uplatniteľnosti na trhu práce. Toto umožňuje zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov, ktorý bol **dňa 14. júna 2018 novelizovaný.** Medzi významné  úpravy patrí najmä:

* predĺženie obdobia na podpis učebnej zmluvy do 15. septembra príslušného školského roka, v ktorom žiak nastúpil do prvého ročníka;
* možnosť podpisu učebnej zmluvy až do 31. januára príslušného školského roka, ak sa nenaplnil počet žiakov, ktorým bude zamestnávateľ poskytovať praktické vyučovanie;
* možnosť zriadenia pracoviska praktického vyučovania viacerými zamestnávateľmi predovšetkým **malými a strednými podnikmi;**
* **zrušenie horného limitu o**dmeny pre žiaka za každú hodinu vykonanej produktívnej práce;
* **odstránenie krátenia mzdového normatívu stredným odborným školám**;
* zníženie administratívnej záťaže pri overovaní spôsobilosti zamestnávateľov poskytovať praktické vyučovanie v systéme duálneho vzdelávania;
* zvýšenie podielu výkonu praktického vyučovania u iného zamestnávateľa alebo v dielni, ktorý pôsobí v systéme duálneho vzdelávania;
* zmena systému pri  určovaní počtu tried prvého ročníka stredných škôl pre prijímacie konanie, ktoré už nebude určovať zastupiteľstvo samosprávneho kraja;
* ustanovenie pozície hlavného inštruktora ktorý môže viesť počas praktického vyučovania rovnaký počet žiakov ako majster odbornej výchovy a koordinovať činnosť viacerých inštruktorov;
* podniková škola, v ktorej zamestnávateľ pripravuje budúcu pracovnú silu aj pre iných zamestnávateľov, je vyňatá z procesu určovania počtu žiakov prvého ročníka stredných škôl samosprávnym krajom.

## **Rodič v systéme duálneho vzdelávania - manuál**

|  |  |  |  |
| --- | --- | --- | --- |
| **P. č.** | **Úloha** | **Vykoná** | **Termín** |
| 1. | Konzultácia rodičov s výchovnými poradcami a vedením základnej školy o možnostiach dieťaťa študovať v technických odboroch vzdelávania | rodič | september |
| 2. | Navštíviť webové sídlo príslušnej stavovskej organizácie alebo profesijnej organizácie a oboznámiť sa s ponukou odborov vzdelávania a „certifikovaných“ pracovísk praktického vyučovania zamestnávateľov pre systém duálneho vzdelávania | rodič / žiak | október |
| 3. | Výber príslušného odboru vzdelávania | rodič / žiak | október - november |
| **4.** | **Nábor do systému duálneho vzdelávania a vydanie potvrdenia o OVP žiaka v systéme duálneho vzdelávania** | **zamestnávateľ,**  **škola**  rodič / žiak | **január - marec** |
| *4.1* | *Osloviť príslušnú strednú odbornú školu o poskytnutie informácie, či má uzavretú zmluvu o duálnom vzdelávaní so zamestnávateľmi* | *rodič* | *január* |
| *4.2* | *Po odporúčaní zo strany SOŠ následné konzultácie s vybraným zamestnávateľom, oboznámenie sa s prostredím a podmienkami vo firme* | *rodič / žiak* | *február* |
| *4.3* | *Po prejavení súhlasu rodičov a žiakov a úspešnom pohovore so zamestnávateľom, vydanie potvrdenia o OVP žiaka v systéme duálneho vzdelávania* | *zamestnávateľ* | *marec* |
| *4.4* | *Priloženie potvrdenia o OVP žiaka v systéme duálneho vzdelávania príslušnej SOŠ* | *rodič* | **do 10. 4. 20..** |
| **5.** | **Podanie prihlášky na strednú odbornú školu** | **rodič / žiak** | **do 10. 4. 20..** |
| **6.** | **Prijímacie konanie** | **žiak** | **03 – 04. 20.. talentové**  **05. 20..**  **ostatné**  **06. 20.. na nenapl. miesta.** |
| **7.** | **Reakcia na výzvu zamestnávateľa na plnoletého žiaka, alebo neplnoletého žiaka a jeho zákonného zástupcu na uzatvorenie učebnej zmluvy** | **rodič / žiak** | **06. – 09. 20..**  **\*01. 20..** |
| **8.** | **Uzatvorenie učebnej zmluvy so žiakom** | **rodič / žiak** | **do 15.9. 20.. \*31.1.20..** |
| **9.** | **Nástup žiaka do systému duálneho vzdelávania** | **žiak** | **09. 20.. \*01.20..** |

**\* 31. januára príslušného školského roka**, ak sa nenaplnil počet žiakov, ktorým bude zamestnávateľ poskytovať praktické vyučovanie